KOMISSION PÄÄTÖS,
tehty 28 päivänä maaliskuuta 2006,
päätöksen 2006/135/EY muuttamisesta siltä osin kuin on kyse alueiden A ja B muodostamisesta tietyissä jäsenvaltioissa erittäin patogeenisen lintuinfluenssan taudinpurkausten vuoksi
(tiedoksiannettu numerolla K(2006) 1144)
(ETA:n kannalta merkityksellinen teksti)
(2006/251/EY)
EUROOPAN YHTEISÖJEN KOMISSIO, joka
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003 (3) ja erityisesti sen 18 artiklan,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (4) ja erityisesti sen 66 artiklan 2 kohdan,
sekä katsoo seuraavaa:
(1)
Ruotsi on ilmoittanut komissiolle ja muille jäsenvaltioille erittäin patogeenisen lintuinfluenssa A -viruksen H5-alatyypin siipikarjassa aiheuttamasta taudinpurkauksesta alueensa tietyissä osissa ja on toteuttanut, odotettaessa neuraminidaasin (N) tyypin määrittelyä, asianmukaiset toimenpiteet, joista säädetään erittäin patogeenisen lintuinfluenssan esiintymiseen yhteisön siipikarjassa liittyvistä tietyistä suojatoimenpiteistä 22 päivänä helmikuuta 2006 tehdyssä komission päätöksessä 2006/135/EY (5).
(2)
Ruotsi toteutti kyseisen taudinpurkauksen jälkeen tarvittavat toimenpiteet päätöksen 2006/135/EY mukaisesti. Saatuaan ilmoituksen kyseisistä toimenpiteistä komissio on tarkastellut niitä yhteistyössä asianomaisen jäsenvaltion kanssa ja katsoo, että kyseisen jäsenvaltion muodostamat alueet A ja B ovat riittävällä etäisyydellä siipikarjassa esiintyvästä taudinpurkauksesta ja siihen epidemiologisesti liittyvistä tapauksista luonnonvaraisissa linnuissa. Sen vuoksi on tarpeen vahvistaa alueet A ja B Ruotsissa ja vahvistaa kyseisen aluejaon kesto.
(3)
Samanaikaisesti olisi mukautettava tiettyjä yksityiskohtia Ranskan aluejaossa.
(4)
Sen vuoksi on tarpeen muuttaa päätöksen 2006/135/EY liitteessä I olevaa A ja B osaa vastaavasti.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2006/135/EY liite I tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä maaliskuuta 2006.